# Accident ferroviari de la línia R4 de 2019

L'accident ferroviari a la línia R4 de 2019 es va produir a la línia R4 de Rodalies de Catalunya a l'altura de Castellgalí el 8 de febrer de 2019.

## Esdeveniments

Les primeres informacions van indicar que dos trens havien xocat i havia provocat una víctima mortal i 8 ferits de diversa consideració, entre ells un de greu. Posteriorment RENFE va confirmar que havia estat un xoc frontal entre un comboi de la línia R4 (Sant Vicenç de Calders - Manresa) i un altre de la R12 (Hospitalet del Llobregat- Lleida per Manresa). Segons declaracions del conseller Damià Calvet, el tren de la línia R12 circulava per la via incorrecta en un tram de poca visibilitat i que podria haver "algun tipus d'errada en la comprovació automàtica de la presència del tren o en els mecanismes manuals que permeten al conductor veure si circulen de manera correcta". A l'endemà de l'accident el llavors ministre de Foment, José Luis Ábalos va informar que el comboi de la R12 va circular durant 7 kilòmetres per la via contraria i que una "concatenació d'errades" van acabar per provocar l'accident.
Es van mobilitzar dotacions de protecció civil, mossos d'esquadra, 16 dotacions dels Bombers de la Generalitat i 8 ambulàncies del SEM. El primer avís de l'accident es va rebre a les 18.20 per part d'un passatger. Es va tallar la C-55 entre Sant Vicenç de Castellet i Manresa en ambdós sentits de circulació per afavorir les tasques dels equips d'emergències. El trànsit es va desviar per la C-16 i es va aixecar el peatge. Això va provocar lleugeres retencions a la C-55.
Arran de l'accident es va activar el pla Ferrocat d'emergències en transport de viatgers per ferrocarril. Es va haver de suspendre la circulació de trens per aquesta línia i es va procurar un servei alternatiu per carretera per les línies R4 i R12 de Rodalies. Tot i que RENFE i ADIF van afirmar que el dilluns següent es podria obrir la línia al trànsit ferroviari, el sindicat de maquinistes SEMAF s'hi va oposar, ja que segons el sindicat, no tenien les garanties de seguretat adequades.
És el segon accident greu en aquesta línia, l'anterior va ser al novembre de 2018 on una esllavissada de terres va fer descarrilar un tren i va haver-hi un altre mort. L'accident va provocar una onada d'indignació entre els passatgers habituals de Rodalies i va començar una campanya per no pagar els bitllets. Finalment es va reobrir la línia el divendres 22 de febrer un cop fetes les feines de reparació de la via.

## Víctimes

L'accident va provocar la mort de la conductora d'un dels trens i 105 ferits de diversa consideració, 6 d'ells greus.

## Referències

* ↑ Ferreres. «Almenys un mort i vuit ferits en el xoc entre dos trens a la R4», 08-02-2019. [Consulta: 8 febrer 2019].
* 1 2 «Un mort i vuit ferits pel xoc entre dos trens entre Manresa i Sant Vicenç de Castellet». [Consulta: 8 febrer 2019].
* ↑ civil, Protecció. «ACTUALITZACIÓ balanç accident @rod4cat i @rod12cat segons @semgencat», 08-02-2019. [Consulta: 8 febrer 2019].
* 1 2 324cat. «Un mort en un xoc frontal entre dos trens de Rodalies a Sant Vicenç de Castellet», 08-02-2019. [Consulta: 8 febrer 2019].
* ↑ «Un mort i 16 ferits en un xoc entre dos trens de Rodalies prop de Manresa». [Consulta: 8 febrer 2019].
* ↑ «Almenys un mort i vuit ferits en un xoc frontal entre dos trens a Rodalies», 08-02-2019. [Consulta: 8 febrer 2019].
* ↑ Carranco, Rebeca «La Generalitat pide cerrar la línea de tren donde ocurrió el accidente de Barcelona» (en castellà). El País [Madrid], 09-02-2019. ISSN: 1134-6582.
* ↑ civil, Protecció. «Segons les darreres informacions l'Alerta #FERROCAT ha estat provocada per l'accident entre dos trens #ProteccioCivilhttps://twitter.com/rod4cat/status/1093929082385924096 …», 08-02-2019. [Consulta: 8 febrer 2019].
* ↑ Redacció. «El tram de la línia R4 on hi va haver l'accident seguirà tancat». [Consulta: 13 febrer 2019].
* ↑ «Calvet diu que l'accident s'hauria pogut evitar i creix la indignació dels usuaris». Arxivat de l'original el 2019-02-09. [Consulta: 9 febrer 2019].
* ↑ 324cat. «Restablert el servei de tren al tram de Castellgalí, 14 dies després de l'accident», 22-02-2019. [Consulta: 22 febrer 2019].
* ↑ Redacció. «Un mort i 94 ferits pel xoc entre dos trens entre Sant Vicenç de Castellet i Manresa». [Consulta: 8 febrer 2019].
* ↑ Bassas, Antoni. «Mor la maquinista en un xoc frontal de dos trens de Renfe a Castellgalí», 08-02-2019. [Consulta: 8 febrer 2019].